**A 2014-es európai parlamenti választások**

A 2014. májusi európai választásokon az európaiak megválasztják az őket a következő öt évben képviselő 751 EP-képviselőt. Az Unió lakói e képviselőkön keresztül befolyásolhatják az Európai Unió politikájának irányvonalát.

**Mikor lesznek nálunk a választások?**

Minden tagállamnak saját választási törvényei vannak, és minden ország maga dönt arról, hogy a 2014. május 22–25. közötti négynapos választási időszakon belül melyik napon járuljanak az urnához a polgárai. Magyarországon május 25-én választják meg a 21 magyar európai parlamenti képviselőt.
A 28 tagállamban született eredményeket szintén aznap este jelentik be.

**Az EP-választások számokban**

* 28 tagállam
* 400 millió európai szavazópolgár
* 751 EP-képviselő
* 21 magyar EP-képviselő
* 2014. május 22-25. - 4 napos választási időszak Európában
* 2014. május 25. - európai parlamenti választások Magyarországon

**Miért más ez a választás?**

2009 óta az Európai Parlament szava nagyobb súllyal esik latba az európai döntéshozási folyamatban, növekvő szerepe pedig a gazdasági válság uniós kezelésében is megmutatkozott. A képviselők többek között a költségvetési fegyelem, a bajba jutott bankok bezárása és a bankárok jutalma területén alkottak jogszabályokat. A májusi európai választások révén a választópolgárok támogathatják vagy megváltoztathatják azt az irányt, amelyet Európa a gazdasági válság megoldása és még számos egyéb feladat során követni fog.

Az Európai Parlament összetétele most első ízben azt is meghatározza, hogy ki vezeti majd az Európai Bizottságot, az EU jogszabály-kezdeményező és végrehajtás-ellenőrző szervét. Az új szabályok értelmében az uniós kormányok vezetőinek az európai választások eredménye alapján kell javaslatot tenniük a Bizottság következő elnökének személyére. Az Európai Parlament abszolút többséggel, azaz a 751 képviselő legalább felének (376 fő) szavazatával választja meg a Bizottság elnökét. Az európai politikai pártok már az európai választások előtt megnevezik jelöltjüket erre a vezető pozícióra. Most tehát a választópolgároktól is függ, hogy ki lesz a Bizottság következő elnöke.

A választásokon legeredményesebb politikai többség alakíthatja a következő öt évben az Unió szakpolitikáit az egységes piactól kezdve az állampolgári jogokig. A Parlament, amely az egyetlen közvetlenül választott uniós intézmény, mára a döntéshozatali folyamat szerves részévé vált, szava a tagállamokéval egyenlő súllyal esik latba szinte a legtöbb uniós területen. Tehát a szavazópolgárok minden eddiginél nagyobb hatással lehetnek az Unió irányvonalára.

**Mi történik a választások után?**

* 2014. május 22-25.: választások
* június: a képviselőcsoportok megalakulása, mandátumvizsgálat
* július 1-3.: az EP alakuló ülése; a parlament képviselői hivatalosan elfoglalják helyüket. Az EP elnöke, az alelnökök és a quaestorok megválasztása
* július 7-10.: a képviselőcsoportok hivatalos ülései
* július 14-17.: plenáris ülés - az Európai Bizottság elnökének megválasztása
* szeptember: a biztosjelöltek meghallgatása
* október: szavazás az Európai Bizottság összetételéről

**Az Európai Bizottság új elnökének megválasztása**

Az uniós kormányok vezetőinek 2014 júniusában az európai választások eredménye alapján kell javaslatot tenniük az Európai Bizottság következő elnökének személyére. A Lisszaboni Szerződés szerint az új Európai Parlament jóváhagyja ezt a jelöltet, vagyis az Európai Parlament megválasztja az Európai Bizottság elnökét.

Az európai politikai pártok már az európai választások előtt megnevezhetik  jelöltjeiket az Európai Bizottság elnöki tisztjére, tehát a választópolgároktól is függ, hogy ki lesz a Bizottság következő elnöke.